**Տացուկո Տակաոկա** (ճապ.՝ 高岡 辰子) հայտնի է **Տերուհա** (ճապ.՝ 照葉) մականունով (ապրիլի 22, 1896(1896-04-22), Նարա պրեֆեկտուրա, Ճապոնիա - հոկտեմբերի 22, 1994(1994-10-22), Giō-ji, Ukyō-ku, Կիոտո, Ճապոնիա) , ճապոնացի գեյշա է, հայտնի է եղել իր գեղեցկությամբ, նաև նրանով, որ ի նշան իր սիրո և նվիրվածության կտրել է ճկույթի ֆալանգը։ Կեցվածք է ընդունել և լուսանկարվել փոստային բացիկների համար։ Օտար հավաքորդների շրջանում հայտնի է դարձել որպես *ինը մատով գեյշա*  (ճապ.՝ 9本指の芸者)։ Դարձել է Ջակուչո Սետուտիի «Ձյոտոկու» (ճապ.՝ 女徳) պատմվածքի հերոսուհիներից մեկի նախատիպը։

Վաղ տարիներ
-----------

Տացուկո Տակաոկան ծնվել է Նարա պրեֆեկտուրայում։ Նրա հայրը դարբին է եղել և տառապել է հարբեցողությունից։ Երբ Տացուկոն երկու տարեկան է եղել, մահացել է մայրը, և աղջկա դաստիարակությամբ զբաղվել է նրա տատը։ Յոթ տարեկանից Տացուկոն այգում թեյ լցնող է աշխատել։ Երբ նա 12 տարեկան էր, հայրը խաբելով նրան վաճառել է Օսակայի «Նանտի» հանամաչիում, իսկ Տացուկոյի ճակատագրով բոլոր հետաքրքրվողներին ասել է, որ աղջիկը մահացել է։

14 տարեկանում Տացուկոյին 20 իենով գնել է և որդեգրել Կագայա հասարակաց տան տիրուհին։ Տացուկոն սկսել է աշխատել **Չիյոhա** (ճապ.՝ 千代葉) անունով։ Գեղեցկության շնորհիվ անմիջապես աստղ է դարձել։ Չիյոhայի մաձուագեն}գնել է Օսակայի ֆոնդային բորսայի գործադիր տնօրենը։ 15 տարեկանում Չիյոհան հարաբերությունների մեջ է մտել գործարար Օտոմինի հետ։ Մի օր Օտոմինը հայտնաբերել է Չիյոհայի հայելու շրջանակին ամարացված կաբուկի դերասանի լուսանկար և զայրույթից խզել է հարաբերությունները։ Որպես հավատարմության նշան՝ Չիյոհան յուբիցումե է կատարել՝ կտրելով իր ճկույթի մի հատվածը։ Կա նաև վարկած, որ Չիյոհան Օտոմինին իր կրկնակի ինքնասպանությունն է առաջարկել, և նրա հրաժարվելուց հետո է յուբիցումե կատարել։

Տոկիոյում
---------

Մատը կտրելու դեպքը դարձել է սկանդալ, և Տացուկոն 1911 թվականին տեղափոխվել է Տոկիո։ Նա Մուկոջիմա թաղամասում գեյշա է աշխատել Տերուհա կեղծանունով։ Նրա խնամքն իր վրա է վերցրել գեյշա Կյոկան, ով հարաբերություններ ուներ կոմս Գոտո Տակետարոյի հետ; նա նաև գնել է Տերուհայի պարտքը՝ Տոկիո տեղափոխվելու ժամանակ։ Աշխատանքը սկսելու օրը Տերուհան իմացել է, որ իր սիրելի կրտսեր եղբայրը մահացել է հրդեհից։ Օտոմինեի հետ հարաբերություններն ավարտվել էին, բայց գեյշայի պատմությունը, որը կտրել է իր մատը հանուն սիրո, ոգևորել շատերին, և նա արագ վերածվել է թաղամասի աստղի. Մանրյուի հետ Տերուհան Տոկիոյի ամենահայտնի գեյշան է եղել։ Տերուհայի բացիկներն ու լուսանկարները մեծ ժողովրդականություն են վայելել։ Իմանալով, որ լուսանկարներից շատերը անօրինական են պատճենված, նա դիմել է դատարան։

Չնայած նրան, որ Տերուհան չի ունեցել գեյշային անհրաժեշտ տաղանդները՝ չի պարել, երաժշտական գործիքներ չի նվագել, ամնուամենայնիվ նա հայտնի է դարձել իր բնատուր խելքով և արձակ ստեղծագործելու կարողությամբ։

Ամուսնություն և հետագա կյանք
----------------------------

Տացուկոն հասուն տարիքում
1919 թվականին Տերուհան վերադարձրել է Տացուկո անունը և ամուսնացել վաճառական և մենեջեր Սուեզո Օդայի հետ։ Հաջորդ տարի ամուսինը նրան տարել է Նյու Յորք և այնտեղ Տացուկոն անգլերեն է սովորել աղջիկների դպրոցում։ Ժամանակի ընթացքում նա պարզել է, որ Սուեզոն կորցրել է հետաքրքրությունը իր նկատմամբ և սկսել է դավաճանել։ Տացուկոն սկսեց խմել և վարել շվայտ կյանք։ Սիրավեպ է ունեցել Հիլդեգարդ անունով մի ամերիկուհու հետ։ Նրանց հարաբերությունները նույնպես երկար չեն տևել։ Վերադառնալով հայրենիք՝ Տացուկոն ինքնասպանության փորձ է կատարել և ամուսնալուծվել Սուեզոյից։ Ճանապարհորդել է Լոնդոն, որտեղ նա հանդիպել է իր վաղեմի ընկեր Սեսշու Հայակավային, ով խորհուրդ է տվել տեղափոխվել Փարիզ։ Այստեղ 28-ամյա Տացուկոն դուստր է լույս աշխարհ բերել, որից հետո վերադարձել է Ճապոնիա և կրկին գեյշա է դարձել։

1923 թվականին Տացուկոն նկարահանվել է Շիրո Նակագավայի «Սիրո դարպասները» ֆիլմում։ Նա ավարտել է գեյշայի իր կարիերան և կրկին ամուսնացել, այս անգամ բժիշկի հետ, բայց ամուսինը սնանկացել է և բար է բացել Օսակայում։ 1928 թվականին Տացուկոն հրատարակել է իր առաջին ինքնակենսագրությունը՝ «Տերուհայի խոստովանությունները»։ 1935 թվականին 39-ամյա Տացուկոն միանձնուհի է դարձել Կաշիհարայի Կումեդերա տաճարում և վերցրել է **Չիշյո** (ճապ.՝ 智照) անունը, որը պարունակում է «գիտելիք» և «լույս» հիերոգլիֆները։

Տացուկոն մահացել է 1994 թվականին 98 տարեկան հասակում։

Նշումներ
--------

1. ↑  *Հանամաչին* գեյշաների թաղամաս է Ճապոնիայում, անվանումը բառացի նշանակում է՝ «ծաղիկների և ուռիների աշխարհ»։:
2. ↑  *Մաձուագեն* գեյշայի և յուջոյի (մարմնավաճառ) հասունության ծեսն է, երբ յուջոյի ուղեկցությամբ վաճառքի է հանվում կուսությունը։:
3. ↑  *Յուբիցումեն* մատի ֆալանգների ինքնակամ կտրում` ի նշան նվիրվածության։ Շարժառիթը կարող է լինել մեղքի զգացումը, բողոքը, ներողություն խնդրելու ցանկությունը։:

Ծանոթագրություններ
------------------

1. ↑  女、女、女: 戀の照葉
2. ↑  «Takaoka Chishō». *Kotobanku* (Japanese). Asahi Shinbun. Վերցված է 2015 թ․ մայիսի 26-ին.`{{cite web}}`: CS1 սպաս․ չճանաչված լեզու (link)
3. ↑  石井妙子 (2006). «おそめ» (ճապոներեն). 洋泉社. Վերցված է 2014 թ․ հունիսի 24-ին. «祇王寺の庵主の智照尼に相談したり（瀬戸内寂聴『女徳』のモデル）»
4. ↑  *University Microfilms, University Microfilms International* Dissertation Abstracts International: The humanities and social sciences. — University Microfilms, 2007.
5. 1 2 3 4 5  *Оно, Кэнъити (小野賢一)* 女、女、女: 戀の照葉. — С. 11—28.
6. 1 2 3 4  *Рюдзи Нагасима (ճապ.՝ 長島隆二)* 萬龍と照葉 // 政界秘話. — Хэйбонся (ճապ.՝ 平凡社), 1928. — С. 305.
7. ↑  Интервью гейши Ивасаки Минэко бостонскому отделению газеты «Феникс». {{webarchive|url= |date=2010-01-06 }
8. ↑  Kirkup J.R. A History of Limb Amputation. — Springer, 2007. — ISBN 9781846285097
9. ↑  Orient/West: Japanese Nocturnal Entertainments. — 1966. — С. 111.
10. ↑  『横から見た華族物語』　山口愛川著 (一心社出版部, 1932)
11. ↑  Strippoli R. Stanford University. Dept. of Asian Languages. Dancing through time: transformations of the Giô legend in premodern Japanese literature and theater. — Stanford University, 2006. — С. 163.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Տացուկո Տակաոկա» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | GND: 1015448348 · ISNI: 0000000084765510 · LCCN: n85059802 · NDL: 00078922 · VIAF: 175716542 · WorldCat VIAF: 175716542 |

 |